Արդարեւ, բարոյական մարդուն կեանքի պայքարին՝ կռիւին մէջ «յաղթութիւն» եւ «պարտութիւն» յաճախ սովորականէն տարբեր իմաստ ունին։ Եւ շատ անգամ, կարելի չ՚ըլլար զանազանել «յաղթութիւն»ը եւ «պարտութիւն»ը, քանի որ կա՛ն երբեմն յաղթութիւններ՝ որոնք պարտութիւն են, եւ փոխադարձաբար՝ կան պարտութիւններ, որոնք իրապէս յաղթութիւններ են։ Եւ երբեմն կարելի չ՚ըլլար, թէ ո՛ւր կը սկսի յաղթութիւնը եւ ո՛ւր կը վերջանայ, եւ նո՛յնպէս՝ պարտութիւնը, թէ մինչեւ երբ կարելի է պարտութիւն անուանել վիճակ մը՝ որ հետզհետէ կը վերածուի կատարեալ յաղթութեա՛ն։